បក្ស​ប្រឆាំង​អំពាវនាវ​ឱ្យ​បើក​ការ​ស៊ើប​អង្កេត​លើ​ការ​ស្លាប់​ពលរដ្ឋ​នៅ​ស្ពាន​កោះពេជ្រ​ឡើងវិញ 
ពិធី​នេះ​បាន​ធ្វើឡើង​មុន​មួយ​ថ្ងៃ​បន្ទាប់​ពី​សាលា​ក្រុង​ភ្នំពេញ​គ្រោង​នឹង​ធ្វើ​ពិធី​គោរព​វិញ្ញាណ​ក្ខន្ធ​ដូច​គ្នា​នេះ​ដែរ។​
ភ្នំពេញ — មេដឹកនាំគណបក្សសង្គ្រោះជាតិគឺលោកសម រង្ស៊ីបានប្រកាសទាមទារឱ្យបើកការស៊ើបអង្កេតឡើងវិញចំពោះឧប្បទ្ទវហេតុនៃការរត់ជាន់គ្នានៅលើស្ពានពេជ្រនៃមជ្ឈមណ្ឌលកំសាន្តកោះពេជ្រកាលពីបីឆ្នាំមុន។ ការទទូចទាមទាររបស់លោក សម រង្ស៊ីបានធ្វើឡើងក្នុងខណៈពេលដែលគណបក្សសង្គ្រោះជាតិបានធ្វើពិធីគោរពវិញ្ញាណក្ខន្ធគម្រប់ខួបរយៈពេលបីឆ្នាំនៃការរត់ជាន់គ្នានៅលើស្ពានពេជ្រ។ សាលាក្រុងភ្នំពេញមិនអនុញ្ញាតឱ្យគណបក្សសង្គ្រោះជាតិរៀបចំពិធីគោរពវិញ្ញាណក្ខន្ធអ្នកដែលបានស្លាប់បាត់បង់ជីវិតនេះទេ។ ក៏ប៉ុន្តែគណបក្សនេះនៅតែធ្វើពិធីនេះដោយគ្មានការហាមឃាត់ពីកម្លាំងមានសមត្ថកិច្ចឡើយ។ មានព្រះសង្ឃប្រមាណ៨អង្គនិងប្រជាពលរដ្ឋប្រមាណជាង២០០នាក់ដែលភាគច្រើនជាអ្នកគាំទ្រគណបក្សសង្គ្រោះជាតិបានចូលរួមពិធីគោរពវិញ្ញាណក្ខន្ធនេះ។ ពិធីនេះបានធ្វើឡើងមុនមួយថ្ងៃបន្ទាប់ពីសាលាក្រុងភ្នំពេញគ្រោងនឹងធ្វើពិធីគោរពវិញ្ញាណក្ខន្ធដូចគ្នានេះដែរ។ ស្រ្តីចំណាស់មួយរូបឈ្មោះ សួន អ៊ី អាយុ៤៨ឆ្នាំមានទឹកមុខស្រពាប់ស្រពោនលាយឡំជាមួយនឹងទឹកភ្នែករលីងរលោងនៅពេលដែលឃើញឈ្មោះកូនប្រុសរបស់អ្នកស្រីឆ្លាក់នៅក្នុងចំណោមជនរងគ្រោះដែលបានស្លាប់បាត់បង់ជីវិត។ អ្នកស្រីបាននិយាយថារយៈពេលបីឆ្នាំកន្លងផុតទៅមែនតែអ្នកស្រីនៅតែសោកស្តាយចំពោះការបាត់បង់កូនប្រុសម្នាក់ឈ្មោះ ស៊ុំ ចាន់ធឿន អាយុ២៤ឆ្នាំដោយសារតែការរត់ជាន់គ្នានៅលើស្ពានពេជ្រ។ អ្នកស្រីនិយាយថា៖ «នៅតែស្តាយកូន។ ចុះឃើញចៅ យើងនៅមើលចៅមិនស្តាយកូន។ កូនហ្នឹងអ្នកពឹងបាន អត់មានអ្នកណាពឹងបានទេ កូនពីរនាក់ហ្នឹងមិនដូចកូនខ្ញុំស្លាប់ហ្នឹងដែរ»។ មេដឹកនាំគណបក្សសង្គ្រោះជាតិដែលរួមមានលោក សម រង្ស៊ី និងលោក កឹម សុខាមិនបានចូលរួមពិធីគោរពវិញ្ញាណក្ខន្ធទេ។ មន្ត្រីគណបក្សបាននិយាយថាដោយសារមេដឹកនាំទាំងពីរជាប់រវល់ជួបសំណេះសំណាលជាមួយប្រជាពលរដ្ឋនៅតាមបណ្តាខេត្ត។ លោក សម រង្ស៊ី ប្រធានគណបក្សសង្គ្រោះជាតិបាននិយាយតាមរយៈទូរស័ព្ទហើយត្រូវបានមន្ត្រីគណបក្សបន្ទរតាមឧគ្ឃោសនសព្ទបំពងសំឡេងថាលោកនៅតែជំរុញឱ្យមានការស៊ើបអង្កេតចំពោះឧប្បទ្ទវហេតុនៃការរត់ជាន់គ្នា។ លោកបានឱ្យដឹងថាមានមនុស្សជិត១.០០០នាក់បានស្លាប់និងរងរបួសតែគ្មានអ្នកទទួលខុសត្រូវណាម្នាក់នាំយកមកកាត់ទោសទេ។ លោកនិយាយថា៖ «រកមុខអ្នកទទួលខុសត្រូវ។ លាតត្រដាងអ្វីដែលជាមូលហេតុហេតុពិតប្រាកដ។តើមានគម្រោងអាក្រក់បែបណាដើម្បីសម្លាប់ជនជាតិខ្មែរ»។ លោកឧត្តមសេនីយ៍ឯក ខៀវ សុភ័គ អ្នកនាំពាក្យក្រសួងមហាផ្ទៃនិងលោកគៀត ច័ន្ទថារិទ្ធអ្នកនាំពាក្យអគ្គស្នងការនគរបាលជាតិមិនអាចទំនាក់ទំនងដើម្បីសុំសេចក្តីអត្ថាធិប្បាយបានទេ។ លោកផៃ ស៊ីផាន រដ្ឋលេខាធិការនិងជាអ្នកនាំពាក្យនៃទីស្តីការគណៈរដ្ឋមន្ត្រីបានបញ្ជាក់ថារដ្ឋាភិបាលបានបញ្ចប់ការស៊ើបអង្កេតរបស់ខ្លួនរួចហើយ និងបានសន្និដ្ឋានថាមិនមែនជាសកម្មភាពវាយប្រហារភេរវកម្មទេ។ វាគឺជាឧប្បទ្ទវហេតុនៃការរត់ជាន់គ្នាតែប៉ុណ្ណោះ។ លោកនិយាយថា៖ «ការលើកឡើងគ្រាន់តែប្រជាប្រីយ៍ភាពដែលគាត់យកចិត្តទុកដាក់នឹងមហាជនរបស់ពួកគាត់ទេ។ហើយខ្ញុំស្តាយដែលថ្នាក់ដឹកនាំគណបក្សមួយដែលមិនដឹងស្ថានភាពពិតប្រាកដដែលអ្វីដែលកើតឡើងរបស់កម្ពុជា។ប្រហែលជាលោកចំណាយពេលជាច្រើននៅស្រុកក្រៅ»។ កាលពីថ្ងៃទី២២ខែវិច្ឆិកាឆ្នាំ២០១០នៅ ថ្ងៃបញ្ចប់នៃព្រះរាជពិធីបុណ្យអុំទូកនិងអកអំបុកមានព្រឹត្តិការណ៍ រត់ជាន់គ្នាដ៏គួរឱ្យរន្ធត់មួយនៅលើស្ពានពេជ្រនៃមជ្ឈមណ្ឌល កម្សាន្តកោះពេជ្រ។ មានមនុស្សប្រមាណ៣៥៣នាក់ដែលភាគច្រើនជាយុវជនបានស្លាប់បាត់បង់ ជីវិតនិងជិត៤០០នាក់ផ្សេងទៀតបានរងរបួស។ មានជនរងគ្រោះខ្លះបានធ្លាក់ខ្លួនពិការរហូតមកដល់សព្វថ្ងៃដោយសារការរត់ជាន់ពីលើគ្នានៅលើស្ពានពេជ្រ៕